Sewe jaagduiwels loop hul rieme styfArgieffoto Die hoëspoedeenheid van Ekurhuleni se metropolisie het die naweek sewe spoedvrate op die N12 tussen die Sam Green-brug en die Edenvale-afrit aangekeer vir spoedoortredings op dié stukkie deurpad. Beamptes was Sondag van douvoordag tot 11:00 aan diens toe hulle die blitsige bestuurders betrap het dat hulle teen van 167 km/h tot 211 km/h gery het. Die voertuie waarmee hulle gejaag het, was ŉ Ford- en Toyota-nutsvoertuig, ŉ Opel-, Audi-, Ford- en Mercedes-Benz-sedan, asook ŉ Suzuki-motorfiets, sê Kobeli Mokheseng, waarnemende woordvoerder van die metropolisie. Volgens beamptes het die verskonings wat die jaagduiwels aangebied het, gewissel van huis en kerk toe jaag tot laat wees vir ŉ hospitaalbesoek en ŉ resies. Die motorfietsryer wat teen 211 km/h aangekeer is, het gesê hy is laat vir ŉ motorfietsrit by Hartbeespoortdam. Al sewe die oortreders is in die Bedfordview-polisiestasie van roekelose en nalatige bestuur aangekla en later op borgtog van R1 500 elk vrygelaat. Hulle sal na verwagting binnekort in die Germistonse landdroshof verskyn.